32002D0272
L 094/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 25 март 2002 година
за установяване на екологичните критерии за присъждане на знака за екомаркировка на Общността на твърдите подови настилки
(нотифицирано под номер C(2002) 1174)
(текст от значение за ЕИП)
(2002/272/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1980/2000 на Европейския парламент и на Съвета от 17 юли 2000 г. относно ревизирана схема на Общността за присъждане на знака за екомаркировка (1), и по-специално член 4 и член 6, параграф 1 от него,
като има предвид, че:
(1)
Съгласно Регламент (ЕО) № 1980/2000, знакът за екомаркировка на Общността може да се присъжда на продукт, притежаващ характеристики, които му позволяват да допринесе значително за подобряване на основните аспекти на околната среда.
(2)
Регламент (ЕО) № 1980/2000 предвижда, че следва да бъдат установени конкретни критерии за екомаркировка по категории продукти.
(3)
Мерките, предвидени в настоящото решение, се основават на проектите за критерии, разработени от Съвета по екомаркировка на Европейския съюз, учреден съгласно член 13 от Регламент (ЕО) № 1980/2000.
(4)
Мерките, предвидени в настоящото решение, са в съответствие със становището на комитета, учреден съгласно член 17 от Регламент (ЕО) № 1980/2000,
ПРИЕ НАСТОЯЩОТО РЕШЕНИЕ:
Член 1
За да получат знака за екомаркировка на Общността съгласно Регламент (EО) № 1980/2000, подовите настилки трябва да попадат в категорията продукти „твърди подови настилки“, определена в член 2 от настоящото решение, и трябва да удовлетворяват екологичните критерии, посочени в приложението.
Член 2
Категорията продукти „твърди подови настилки“ обхваща следните твърди продукти за вътрешно/външно подово покритие, които нямат специална структурна функция: необработени камъни, агломерирани камъни, бетонни павета, теракотни, керамични и глинени плочки.
Член 3
Кодовият номер на категорията продукти „твърди подови настилки“, определен за административни цели, е „021“.
Член 4
Настоящото решение се прилагa от 1 април 2002 г. до 31 март 2006 г. Ако нито един преразгледан критерий за тази категория продукти не е приет до 31 март 2006 г., настоящото решение се прилага до 31 март 2007 г.
Член 5
Адресати на настоящото решение са държавите-членки.
Съставено в Брюксел на 25 март 2002 година.